钦定古今图书集成/明伦汇编/氏族典/第459卷 > 《廖用贤尚友录》 > 魏了翁
## 钦定古今图书集成/明伦汇编/氏族典/第459卷 > 《廖用贤尚友录》 > 魏了翁

按《宋史魏了翁传》：“了翁，字华父，卭州蒲江人。少英悟，
乡里称为神童。庆元五年，登进士第，授佥书剑南西
川节度判官厅公事，尽心职业。嘉定二年，召为国子
正。明年，改武学博士。开禧元年，召试学士院，改秘书
省正字，迁校书郎。以亲老乞补外，乃知嘉定府。丁生
父忧，解官心丧，筑室白鹤山下，开门授徒，士争负笈”
从之，由是蜀人尽知义理之学。差知汉州，会境内桥
坏，民有压死者，部使者以闻，诏降一秩，主管武夷山
冲佑观。未数月，复原官，知眉州。嘉定四年，擢潼川路
提点刑狱公事，迁转运判官。戢吏奸，询民瘼，举刺不
避权右，风采肃然。十年，迁直秘阁、知泸州。丁母忧，免
丧，差知潼川府，约己裕民，厥绩大著。十五年，被召入
对，进兵部郎中，改司封郎中。十六年，迁太常少卿。十
七年，迁秘书监。寻以起居舍人极言事变。宁宗崩，理
宗即位，时事忽异，了翁积忧成疾，三疏求闲，不得，请。
迁起居郎，以集英殿修撰知常德府。朱端常劾了翁
“欺世盗名，朋邪谤国”，诏降三官，靖州居住。绍定四年，
复职。五年，知泸州。召还，权礼部尚书。还朝六阅月，前
后二十馀奏，皆当时急务，而忌者相与合谋排摈，遂
谓“了翁知兵体国”，乃以端明殿学士同佥书枢密院
事督视京湖军马。会江淮督府曾从龙以忧畏卒，并
以江、淮付了翁。改知绍兴府、浙东安抚使。嘉熙元年，
改知福州、福建安抚使。累章乞骸骨，诏不允。疾革，复上疏，门人问疾者，犹衣冠相与酬答，口授遗奏。少焉，
拱手而逝。谥“文靖。”